জানা যায়, তুফানের সাম্রাজ্য গড়ে উঠেছিল তার বড় ভাই বহিস্কৃত যুবলীগ নেতা মতিন সরকারের কারনেই। তুফানের শুধু বড় ভাই নয়, গডফাদারও সে। তুফান গ্রেফতার হওয়ার পর একটি হত্যা মামলার ফেরারী আসামী হলেও পুলিশ মতিন সরকারকে ছুঁতে পর্যন্ত পারেনি। মন্ত্রী, প্রশাসন এবং আওয়ামীলীগ নেতাদের সাথে বড় বড় অনুষ্ঠানে একাধিকবার যোগ দিয়েছে মতিন সরকার। তুফানের বিষয়টি সারাদেশে আলোচিত হওয়ায় সামনে চলে আসে মতিন সরকার। তারপর সত্যিকারের ফেরারী আসামী হয়ে পড়ে মতিন। তুফানের ঘটনায় জাতীয় মানবাধিকার কমিশনের চেয়ারম্যান বগুড়ায় আসেন এবং গোলটেবিল বৈঠক সেমিনার করেন। এসময় তিনি তার বক্তব্যে বলেছিলেন, তুফান কান্ড বিদেশের মাটিতে দেশকে হেয়প্রতিপন্ন করেছে। সেখানে আইনজীবী, সাংবাদিক, মানবাধিকার কর্মী, এনজিও কর্মী, নাগরিক সমাজ এবং প্রশাসনের কর্তা ব্যাক্তিরা উপস্থিত ছিলেন এবং বক্তব্যও রেখেছিলেন। তুফান কান্ড নিয়ে যখন সারাদেশে মিডিয়াঝড় বইছিল তখন শহর আওয়ামীলীগের নেতা ও ট্রাক মালিক সমিতির সভাপতি আব্দুল মান্নান ওরফে ফেম মান্নান গনমাধ্যম কর্মীদের বলেছিলেন, মতিনের সকল কর্মকান্ডের দায়িত্ব নেব। ওই সময় থেকেই মতিনের পক্ষে মানববন্ধনের চেষ্টা করা হলেও তা ভুন্ডুল হয়ে যায়। পরিবহন ধর্মঘটেরও হুমকি দেওয়া হয়। পুলিশ বার বার বলেছিলো অচিরেই মতিন গ্রেফতার হচ্ছে। কিন্ত অনেক সময় পার হলেও এখনও গ্রেফতার হয়নি। বরং দেখা যাচ্ছে, মতিনের পক্ষে কে বা কারা প্রচারনা চালিয়ে যাচ্ছে। তারই একটি বিশাল এই ঈদশুভেচ্ছার প্যানাসাইন বোর্ড।